text: La Taula Gironina de Turisme obre debat a Roses | Hora Nova
  Inici ECONOMIA La Taula Gironina de Turisme obre debat a Roses
  Hi haurà una taula de debat sobre Territori i Medi Ambient i una altra relacionada amb el Paisatge
  El Teatre Municipal de Roses esdevindrà l'escenari, aquest dimecres 26 de febrer, del segon gran debat impulsat per la Taula Gironina de Turisme (TGT), integrada per organitzacions empresarials, representants de tots els sectors turístics i per la Universitat de Girona. En concret, l'activitat s'iniciarà a les nou del matí, i estarà presidida per una conferència inaugural sobre «El paisatge gironí al món del cinema», que comptarà amb la presència de la presidenta de l'Acadèmia de cinema català, Isona Passola. Seguidament, hi haurà una taula sobre Territori i Medi Ambient, amb la participació del professor titular de Geografia a la Universitat de Girona, Josep Pintó; de l'ambientòloga i membre de SOS Costa Brava, Marta Ball-llosera; del catedràtic emèrit i director de l'Institut Hàbitat, Turisme i Territori, Ricard Pié, i de la secretària de Medi Ambient i Sostenibilitat, Marta Subirà.
  La segona taula de la jornada tractarà sobre el Paisatge i, en aquest cas, comptarà amb la presència de l'exconseller de Medi Ambient, Felip Puig; la cap del Departament de Projectes i Estudis de Paisatge de l'Institut del Paisatge Urbà de l'Ajuntament de Barcelona, Montserrat Prado; del subdirector general de Biodiversitat i Medi Natural, Jaume Vicens, i el director de l'Observatori del Paisatge de Catalunya, Pere Sala.